stanford-oval/wikipedia huggingface dataset:
Edna Krabappel
Ednan rakkauselämä

Edna on hyvin romantiikanhaluinen ja yrittää jatkuvasti saada itselleen miestä mitä epätoivoisimmilla konsteilla. Hän yrittää usein vietellä tuntemattomia miehiä estottomalla käytöksellä ja kaksimielisillä puheilla. Edna on ollut joskus naimisissa mutta erosi miehestään, kun tämä karkasi heidän pariterapeuttinsa kanssa. Herra Krabappelia ei ole koskaan nähty sarjassa. Jaksossa ”Loppumaton tarina” Ednan kerrotaan seurustelleen menneisyydessä myös Moen kanssa. 3. kauden jaksossa ”Kirjeystävä” Bart kävi piloillaan hänen kanssaan romanttista kirjeenvaihtoa teeskennellen olevansa Woodrow-niminen mies. Tässä jaksossa Edna totesi lannistuneena, että Bart oli muutenkin lähimpänä miestä hänen elämässään.
Ednalla oli sarjassa pitkään romanttinen suhde esimieheensä, rehtori Seymour Skinneriin. Suhde alkoi jaksossa ”Bart – luottohenkilö”. Suunniteltu avioliitto kuitenkin peruuntui 15. kauden jaksossa ”Pelkoa ja inhoa alttarilla” ja lopulta koko suhde päättyi, koska Skinner oli liian riippuvainen äidistään Agnesista. Tämän jälkeen Edna tapaili muun muassa Sarjakuvahemmoa, tarkastaja Chalmersia ja useita muita miehiä vain ärsyttääkseen mustasukkaista Skinneriä.
Edna alkoi tapailla leskeksi jäänyttä Ned Flandersia 22. kauden viimeisessä jaksossa ”Miehiä menneisyydestä”. Katsojat saivat äänestää 22. ja 23. kauden välisellä tauolla Simpsonien internet-sivulla, tulisiko Nedistä ja Ednasta pysyvästi pari. Enemmistö äänesti puolesta ja suhde jatkui. Ednan ja Nedin kerrottiin menneen naimisiin 23. kauden jaksossa ”Nedna” ja Edna muutti asumaan Simpsonien naapuriin.
Poistuminen sarjasta

Edna Krabappelin ääninäyttelijä Wallace kuoli yllättäen sairauteen lokakuussa 2013, kun Simpsonien 25. tuotantokausi oli juuri alkanut. Pari viikkoa kuolinuutisen jälkeen esitetyssä jaksossa ”Katkeraa katumusta” alkutunnuksen liitutauluvitsi sisälsi kunnianosoituksen, jossa apean näköinen Bart on kirjoittanut yhden kerran liitutaulun keskelle lauseen We'll really miss you Mrs. K (”Kaipaamme todella sinua rouva K”). Edna nähtiin tämän jälkeen vielä parissa jaksossa, jotka oli tehty valmiiksi jo aiemmin. Hahmon katoamista sarjasta ei selitetty mitenkään, mutta keväällä 2014 esitetyssä 25. kauden jaksossa ”Muunneltua murkinaa” hän esiintyi viimeisen kerran Ned Flandersin kuvittelemassa kohtauksessa, minkä jälkeen Nedin ja Nelsonin näytettiin surevan häntä ikään kuin kuolleena. Lopulta 28. kauden jaksossa ”Moho House” Edna nähtiin haamuna aiemmin kuolleen Maude Flandersin rinnalla, mikä vahvisti hahmon kuolleen.
Ednan tilalle ei luotu uutta pysyvää opettajahahmoa, joten Bart Simpsonin luokalla oli 25. kauden jälkeen vain joka jaksossa vaihtuvia sijaisopettajia. 29. kauden jaksossa ”Flanders floppaa” Ned Flandersista tuli luokan uusi opettaja. Tässä jaksossa kuultiin vielä kerran Ednan ääni Nedin mielessä, mutta kyseessä oli arkistoäänitys, joka kierrätettiin jaksosta ”Ura katkolla”. Lisäksi Ednan haamun kuullaan nauravan Nedille 31. kauden jaksossa ”Toddin totuus”.
Edna nähdään ristiriitaisesti useissa Simpsonien tulevaisuusjaksoissa, jotka on tehty ennen Wallacen kuolemaa. Toisaalta 23. kauden tulevaisuusjaksossa ”Joulukortti tulevaisuudesta” Ned mainitsee Ednan olevan kuollut, koska Homer Simpson aiheutti hänen kuolemansa samoin kuin Mauden kuoleman. Tähän ei kuitenkaan ole viitattu Wallacen kuoleman jälkeen tehdyissä jaksoissa.
Ednan ääninäyttelijä Marcia Wallace vuonna 2006.
Derbi Senda

Derbi Senda on Derbin enduro- ja supermoto-mallisto, johon kuuluu mopoja ja kevytmoottoripyöriä.
Senda-mallisto > Mopot

X-race
X-Treme
DRD X-Treme
DRD Racing
DRD Pro
DRD Pro Malossi
DRD Evo Limited
Derbi Sendoja saa R- ja SM-mallisina. R-Mallissa on nappularenkaat ja SM:ssä katurenkaat. Lisäksi mallit eroavat hieman toisistaan katteiden, etumaskin ja mittariston osalta. Senda R:ssä on isommat vanteet kuin SM mallissa. DRD-mallit eroavat normaaleista Sendoista alumiiniswingillä, tehokkaammilla jarruilla sekä paremmalla jousituksella. Kuristukset ovat myös erilaiset verrattuna tavallisiin Sendoihin. Senda DRD Pro:ssa on alumiininen palkkirunko.
Senda-mallisto > Kevytmoottoripyörät

DRD 125
Baja 125
Yleistä tietoa

Suomeen Sendat rantautuivat virallisesti myyntiin vuonna 1997. Vuonna 2000 Sendan mallistoa uudistettiin radikaalisti ulkonäöltään ja siitä tuli samalla toinen palkkirunkoa käyttävä mopo; ensimmäinen oli Honda Zb. Vuonna 2006 Derbin moottori uudistettiin, jolloin vesipumpun paikka muuttui hieman sekä sylinterin pinnapultit siirtyivät piiloon kannen alle.
Vanhemmissa (-2005) Sendoissa on 14 mm:n  Dell'Orto PHVA -kaasutin käsiryypyllä, osassa uudemmista Sendoista kaasuttimena on 17,5 PHVA (joka tosin on kuristettu), kun osa halvemmista uusista malleista kulkee edelleen 14 mm:n kaasuttimen voimin. Sytytysjärjestelmä on kaikissa Sendoissa kärjetön, mutta niiden valmistajina ovat Ducati ja Leonelli. Hukkaputkikuristeiset Sendat vuosimallista 2005 alkaen on varustettu Ducatin 9400 rpm:n rajoittavalla CDI-boksilla. Kaikki vuosina 2000–2005 valmistetut Sendat käynnistyvät polkimesta. Ajovalopolttimona on 35/35 W, takavalon polttimona hehkulankamalleissa 21/5 W ja vilkkujen polttimot ovat 10 W. Tulppa on kaikissa sama NGK, B8ES tai BR8ES ja viritettyihin suositellaan tulppia B9ES tai BR9ES. Jos raskaammat viritykset ja tulppa eivät kestä pitkään kannattaa kokeilla esim. NGK:n BR9ECS-tulppaa, joka tosin on alkuperäistä kalliimpi.
Kuvia

Derbi Senda Baja 125cc 4T
Derbi Senda X-Race 50 sm
Derbi Senda Xtreme 50 SM 2010
Aiheesta muualla

Derbin viralliset sivut
Derbi Sendan kuvia
Derbi Senda MotoWikissä
Ehren Kruger

Ehren Kruger (s. 5. lokakuuta 1972) on yhdysvaltalainen elokuvakäsikirjoittaja ja tuottaja. Hän on käsikirjoittanut muun muassa Transformers-elokuvasarjan elokuvat Transformers: Kaatuneiden kosto, Transformers: Kuun pimeä puoli ja Transformers – Tuhon aikakausi.
Aiheesta muualla

Ehren Kruger Internet Movie Databasessa. (englanniksi)
Elizabeth Hartman

Elizabeth Hartman (1965)
Mary Elizabeth Hartman (23. joulukuuta 1943 Youngstown, Ohio – 10. kesäkuuta 1987 Pittsburgh, Pennsylvania) oli yhdysvaltalainen näyttelijä. Hänen tunnetuin roolinsa oli elokuvassa Kosketus onneen (1965), josta hänet palkittiin parhaan tulokkaan Golden Globe -palkinnolla ja josta hän oli ehdolla parhaan naispääosan Oscar-palkintoon.
Valikoitu filmografia

Kosketus onneen 1965
Korpraali McB 1971
Lahjomaton sheriffi 1973
NIMH – rouva Brisby ja hänen salainen maailmansa 1982
Aiheesta muualla

Elizabeth Hartman Internet Movie Databasessa. (englanniksi)
Tämä artikkeli tai sen osa on käännetty tai siihen on haettu tietoja muunkielisen Wikipedian artikkelista. 
Alkuperäinen artikkeli: en:Elizabeth Hartman
Käännös suomeksi
Monikäyttö

Monikäyttö tarkoittaa jonkin alueen, kuten metsän, hyödyntämistä useampaan eri tarkoitukseen. Puuntuotannon ohella metsissä retkeillään, metsästetään, suunnistetaan, poimitaan marjoja ja harjoitetaan elinkeinotoimintaa esimerkiksi porohoidon ja matkailupalvelujen parissa.
Metsien käytön suunnittelussa ja metsänhoidossa huomioidaan näiden eri käyttömuotojen tarpeet. Myös metsien biologisen monimuotoisuuden ja muiden luontoarvojen turvaaminen on monikäyttöä.
Suomessa ihmisille on taattu laajat jokamiehenoikeudet, jotka antavat luvan kulkea pienin rajoituksin toisenkin omistamassa metsässä.
Montonen

Montonen on suomalainen sukunimi, joka on seuraavilla henkilöillä:
Aili Montonen (myöh. Montonen-Rinne, 1916–2008), näyttelijä, ohjaaja ja teatteripedagogi
Anni Montonen (s. 2000), jääkiekkoilija
Heikki Montonen (1943–2015), lentopalloilija
Henri Montonen (s. 1974), koripalloilija
Jouko Montonen (1937–1999), kiekonheittäjä
Jussi Montonen (1924–2015), suurlähettiläs
Martti Montonen (1925–2019), kustannusvirkailija, luontokirjailija ja -valokuvaaja, suomentaja
Matti Montonen (1842–1901), maanviljelijä ja valtiopäivämies
Mikko Montonen (1957–2016), toimittaja ja tietokirjailija
Paavo Montonen (1892–1986), toimittaja, pakinoitsija ja kirjailija
Tarmo Ruubel (ent. Montonen, s. 1967), näyttelijä
Timo Montonen (s. 1957), kirjailija ja kirjoittajakouluttaja
Uuno Montonen (1891–1973), näyttelijä
Ville Montonen (s. 1986), maalipalloilija, paralympiavoittaja
Elizabeth Jane Gardner

Elizabeth Jane Gardner,kuva ehkä vuodelta 1860.
Elizabeth Jane Gardner (4. lokakuuta 1837 Exeter – 28. tammikuuta 1922 Pariisi) oli yhdysvaltalainen akateemista koulukuntaa edustanut taidemaalari. Suurimman osan elämästään Gardner asui Ranskassa ja tuli tunnetuksi William-Adolphe Bouguereaun vaimona.
Gardner muutti Pariisiin vuonna 1864 opiskelemaan taidetta, vaikka Ranskan taideakatemia ei tuolloin hyväksynytkään naisia oppilaikseen. Tarjolla oli kuitenkin yksityisiä ateljeita ja oppilaitoksia, jotka ottivat myös naisia oppilaikseen. Tätä ennen hän oli saanut alkeisopetusta Yhdysvalloissa.
Gardner tuli tunnetuksi taitavana taidemaalarina ja yhdessä Mary Cassattin oli ensimmäinen yhdysvaltalainen nainen, jonka teoksia esitettiin Pariisin Salongissa ja hänelle myönnettiin maalauksestaan kultamitali vuonna 1877. Gardnerin ateljeesta muodostui suosittu vierailukohde Pariisissa vierailleille yhdysvaltalaisille.
Bouguereaun ateljeeseen Gardner pääsi opiskelemaan 1870-luvun loppupuolella. Vuoden 1879 paikkeilla heidän välilleen syntyi rakkaussuhde. Avioliiton he solmivat kuitenkin vasta vuonna 1896, Bouguereaun äidin kuoltua. Bouguereaun äiti oli vastustanut kiivaasti poikansa suhdetta yhdysvaltalaiseen naiseen.
Gardnerin taide on tyyliltään ja aiheiltaan hyvin paljon miehensä taiteen kaltaista. Hän oli itse sanonut olevansa mieluummin miehensä taiteen paras imitoija kuin ei kukaan. Gardner oli hyvin kunnianhimoinen ja hän on ollut teknisesti erittäin taitava. Taiteellista toimintaansa hän jatkoi korkeaan ikään asti, kunnes reuma vei häneltä työkyvyn.
Teoksia

Elizbeth Jane Gardner: La Confidence vuodelta 1880.
David paimenena
Aiheesta muualla

http://www.journals.uchicago.edu/doi/abs/10.1086/aaa.24.2.1557220?journalCode=aaa
Elli Kallioranta

Elli Kallioranta (16. huhtikuuta 1903 Jämsä – 2001 Helsinki) oli suomalainen kotitalousteknikko ja kansanvalistaja, joka työskenteli pitkään Pienviljelijäin Liiton neuvojana. Hän oli merkittävä suomalaisen maaseudun ruokakulttuurin vaikuttaja.
Elämä

Kallioranta syntyi Jämsän Kähössa torppari Kalle Kalliorannan (1877–1977) ja Maria Valkkisen (1876–1913) perheeseen. Hän oppi lukemaan jo kolmivuotiaana ja kävi myöhemmin kiertokoulua sekä kansakoulua. Äidin kuoltua Kalliorannan isä avioitui uudelleen ja Kallioranta joutui maataloustöiden ohella hoitamaan sisarpuoliaan. Vuodesta 1921 lähtien Kallioranta opiskeli Jämsän kansanopistossa, Otavan opistossa ja Reitkallin puutarhakoulussa, josta hän valmistui kotitalousneuvojaksi vuonna 1926. Kallioranta työskenteli muun muassa Oulussa, Leppävirralla ja Muhoksella, kunnes hänet palkattiin Pienviljelijäin Liiton naistoiminnan ohjaajaksi vuonna 1932.
Työssään Kallioranta kiersi eri puolilla maata luennoimassa emännille. Hän vastasi yksinään liiton kotitalousneuvonnasta pääkonsultti Ragni Karlssonin keskittyessä maatalousneuvontaan. Lisäksi hän laati oppimateriaalia sekä kirjoitti artikkeleita, ohjeita ja pakinoita, joita julkaistiin muun muassa Pienviljelijäin Liiton lehdessä sekä esitettiin Yleisradiossa. Liiton jakautuessa vuonna 1949 Kallioranta jatkoi sosiaalidemokraattien muodostamassa Suomen Pienviljelijäliitossa. Viimeiset vuotensa hän työskenteli liiton kirjanpitäjänä ja jäi eläkkeelle vuonna 1970. Kallioranta kuoli perheettömänä Helsingissä 98-vuotiaana.
Teokset

Karlsson, Ragni ; Kallioranta, Elli: Pula-ajan pakinaa pienviljelijäemännille.  Helsinki:  Pienviljelijäin Liiton naistoimikunta, 1941.
Kirjallisuutta

Nisula, Anne: Puhutaanpas siitä toisen kerran : Kalliorannan Ellin tarina.  Tampere:  tekijä, 2010.  ISBN 978-952-92830-3-3.
EBS Helsinki

| EBS Helsinki, sivutoimipiste |
| --- | --- |
  
Perustettu:  2011
Tyyppi:  Yksityinen yliopisto, sivutoimipiste
Rehtori:  Meelis Kitsing
Sijainti:  Helsinki,  Suomi
Osoite:  Domus Gaudium, Mechelininkatu 3C
Sivusto:  EBS Helsinki
EBS Helsinki on Tallinnassa sijaitsevan yksityisen yliopiston, Estonian Business Schoolin (EBS) sivutoimipiste. Estonian Business School on Baltian maiden vanhin yksityinen yliopisto ja tarjoaa englanninkielistä kauppatieteen koulutusta.
Kaikki Estonian Business Schoolin opinto-ohjelmat ovat akkreditoituja Viron koulutus- ja tiedeministeriön alaisuuteen.
Historia

Vuonna 1998 Estonian Business School käynnisti ensimmäisen englanninkielisen kandidaattiohjelmansa (International Business Administration). Suomalaisia opiskelijoita on osallistunut kandidaattiohjelmaan ensimmäisistä vuosista lähtien.
Vuonna 2011 EBS perusti sivutoimipisteen Helsingin Ruoholahteen. Sivutoimipiste muutti Etu-Töölöön Domus Gaudiumin tiloihin kesällä 2021.
Vuonna 2016 EBS:n englanninkieliselle kansainvälisen liikkeenjohdon kandidaattiohjelmalle myönnettiin ensimmäisenä Virossa EPAS-akkreditointi. Vuodesta 2015 EBS vuoteen 2022 Helsingissä saattoi opiskella kandidaatin tutkinnon  lisäksi myös maisterin tutkinnon.
Opiskelu EBS Helsingissä

Kaikki EBS:n opinto-ohjelmat ovat akkreditoituja Viron koulutus- ja tiedeministeriön alaisuuteen. EBS Helsingin toimipisteen opinto-ohjelmista valmistuville opiskelijoille myönnetään Viron tasavallan hyväksymä EBS:n virallinen tutkintotodistus.
Opiskelu EBS Helsingissä > Kandidaatin tutkinto

EBS Helsingin kandidaatinohjelman erikoistumisalueeksi voi valita jommankumman seuraavista:
markkinointi ja viestintä (Marketing and Communications), tai
rahoitus ja laskentatoimi (Finance and Accounting).
EBS Helsingin kandidaattiohjelma  antaa opiskelijalle käsityksen taloustieteestä ja liiketoiminnasta sekä erityisesti kansainvälisten tekijöiden vaikutuksesta organisaation toimintaan.
EBS Helsingissä kandidaattitutkinnon laajuus on 180 opintopistettä (ECTS). Opiskelu tapahtuu moduulimuotoisesti. Moduulimuotoisessa opiskelussa opiskelijat osallistuvat opetukseen kolmena päivänä viikossa, kahden viikon välein.
Kyseessä on kandidaatin tutkintoon johtava koulutus, jonka tutkintonimike on Bachelor of Arts in Social Sciences (BA). Kandidaattitutkinto on rinnastettavissa saman alan kauppatieteiden kandidaatin tutkintoon niin Suomessa, kuin muissa Euroopan unionin maissa, sekä vastaaviin kansainvälisiin tutkintoihin.
Vuonna 2016 EBS:n englanninkielinen kansainvälisen liikkeenjohdon kandidaattiohjelma läpäisi ensimmäisenä Virossa EPAS-akkreditoinnin, joka on liiketoimintaoppilaitosten korkeimpia tunnustuksia. EPAS-akkreditoinnin saavat vain sellaiset liiketoiminnan ja johtamisen opetusohjelmat, joilla on suuri kansainvälinen näkyvyys ja hyvä opetuksen laatu.
Opiskelu EBS Helsingissä > Maisterin tutkinto

EBS Helsingin maisteriohjelman erikoistumisalue oli johtajuus ja muutosjohtaminen (Organisational Change and Leadership).
EBS Helsingissä maisteriopinnot kestivät 2 vuotta ja olivat laajuudeltaan 120 ECTS. Opiskelu tapahtui moduulimuotoisesti. Moduulimuotoisessa opiskelussa opiskelijat osallistuvat opetukseen kolmena päivänä viikossa, kahden viikon välein. Opintoihin kuuluivat myös vierailuluennot Tallinnassa lukuvuoden aikana.
Kyseessä oli maisterin tutkintoon johtava koulutus, jonka tutkintonimike oli Master of Arts in Social Sciences (MA). Maisteritutkinto on rinnastettavissa saman alan kauppatieteiden maisterin tutkintoon niin Suomessa, kuin muissa Euroopan unionin maissa, sekä vastaaviin kansainvälisiin Master of Science (MSc) –tutkintonimikkeen tutkintoihin.
Opiskelu EBS Helsingissä > EBS Helsingin opiskelijat voivat hakea

Kelan ulkomaan opintotukea ja -lainaa
Helsingin seudun liikenteen (HSL) opiskelija-alennusta, mikäli asuinpaikkakunta sijaitsee HSL:n alueella
VR:n ja Matkahuollon opiskelija-alennusta
HOAS:n opiskelija-asuntoja
Kansainvälisen ISIC-opiskelijakortin
Haku

Kesästä 2023 lähtien haku on ollut auki vain Tallinnan kampuksen tutkinto-ohjelmiin.
Aiheesta muualla

EBS Helsinki
Estonian Business School
EPAS Accredited
Edward White

| Edward Higgins White, II |
| --- | --- |

Henkilötiedot
Syntynyt: 14. marraskuuta 1930 San Antonio, Texas
Kuollut: 27. tammikuuta 1967 (36 vuotta) Cape Canaveral, Florida
Kansalaisuus:  yhdysvaltalainen
Ammatti:  koelentäjä
Ura
Tyyppi:  astronautti
Sotilasarvo:  Lieutenant Colonel, USAF
Aika avaruudessa:  4 pv. 1 h 56 min.
Lennot

:  Gemini 4
 
Edward Higgins ”Ed” White, II (14. marraskuuta 1930 – 27. tammikuuta 1967) oli Yhdysvaltain ilmavoimien upseeri ja NASA:n astronautti.  3. kesäkuuta 1965 White suoritti Yhdysvaltain ensimmäisen avaruuskävelyn. White sai surmansa Apollo 1:n harjoituksessa sattuneessa tulipalossa  27. tammikuuta 1967.
Varhaiset vuodet

White syntyi San Antoniossa, Texasissa. Hän valmistui West Pointista vuonna 1952 ja suoritti ilmailualan insinöörin tutkinnon Michiganin yliopistossa 1959.  White oli Yhdysvaltain ilmavoimien everstiluutnantti ja lensi F-86 ja F-100 hävittäjiä. Koelentäjänä White suoritti yli 3 000 lentotuntia.  Hän oli naimisissa Patricia Finegan Whiten kanssa ja hänellä oli kaksi lasta, Bonnie Lynn ja Edward III.
Ura NASA:ssa

White valittiin astronauttikoulutukseen 1962. Gemini 4 -lennon pilottina hän suoritti Yhdysvaltain ensimmäisen avaruuskävelyn 3. kesäkuuta 1965. White oli Gemini 7:n varamiehistön komentaja (command pilot) ja hänet ylennettiin 1966 epäonnisen Apollo 1:n komentomodulin pilotiksi.
Kuolema

White kuoli "Gus" Grissomin ja Roger Chaffeen kanssa Apollo 1:n harjoituksessa sattuneessa tulipalossa  27. tammikuuta 1967 Kennedy Space Centerissä Floridassa. Hänet haudattiin täysin sotilaallisin kunnianosoituksin West Pointin hautausmaalle.
Whiten muistoksi on Yhdysvalloissa ja avaruudessa nimetty useita kohteita. Steven Ruge näytteli Whitea 1995 elokuvassa Apollo 13 ja Chris Isaak vuonna 1998 HBO:n minisarjassa From the Earth to the Moon.
Aiheesta muualla

Wikimedia Commonsissa on kuvia tai muita tiedostoja aiheesta .
NASA biography
Astronaut Memorial Foundation website
Edward White Yhdysvaltain ensimmäisellä avaruuskävelyllä Gemini 4 lennolla.
Elizabeth Holmes

| Elizabeth Holmes |
| --- | --- |
 Elizabeth Holmes vuonna 2014.
Henkilötiedot
Syntynyt: 3. helmikuuta 1984 (ikä 40) Washington, D.C., Yhdysvallat
Ammatti:  yrittäjä
Vanhemmat:  Christian Holmes IV Noel Anne Daoust
Muut tiedot
Järjestö:  Theranos (2003–2018)
Elizabeth Holmes (s. 1984) on yhdysvaltalainen keksijänä esiintynyt yrittäjä, joka väitti Theranos-yrityksensä tuovan markkinoille menetelmän, jolla pienestä verinäytteestä voitaisiin analysoida jopa 200 sairautta. Väite osoittautui myöhemmin huijaukseksi. Toukokuussa 2023 Holmes alkoi suorittaa petoksista hänelle määrättyä 11 vuoden ja 3 kuukauden vankeustuomiota.
Theranos ja uudenlaiset verikokeet

Holmes keskeytti opintonsa Stanfordin yliopistossa 19-vuotiaana ja perusti Theranos-yrityksensä vuonna 2003. Hän kertoi sen kehittäneen verikoetta, jota varten tarvitaan vain yksi halpa verinäyte, joka sisältää pari tippaa verta mutta jonka perusteella Theranosin laboratoriossa pystyttäisiin tekemään kattava analyysi potilaan eri sairaustiloista sen sijaan että tulosten saamiseksi tarvittaisiin useita kalliita verikokeita ja paljon verta.
Theranos keräsi 900 miljoonaa dollaria pääomasijoituksia ja yrityksen arvoksi arvioitiin parhaimmillaan kymmenen miljardia dollaria. Holmes omisti osakkeista puolet. Theranoksen hallituksessa istuivat muiden muassa Yhdysvaltain entinen puolustusministeri William Perry sekä entiset ulkoministerit George P. Shultz ja Henry Kissinger.
Huijauksen paljastuminen

Syksyllä 2015 The Wall Street Journal kyseenalaisti Theranosin toiminnan. Yrityksen käyttämää niin kutsuttua Edison-tekniikkaa tukevia tutkimuksia ei ollut julkaistu tieteellisissä julkaisuissa eikä yritys ollut liikesalaisuuteen vedoten suostunut kertomaan, miten se verikokeitaan tekee. Lisäksi tekniikalla saadut tulokset kyseenalaistettiin. Yhdysvaltain lääkevirasto (FDA) ei myöskään ollut hyväksynyt tekniikan käyttöä. Wall Street Journal paljasti, että Theranos ei klinikoillaan juurikaan tehnyt veritestejä markkinoimallaan tekniikalla vaan perinteisillä tekniikoilla. Vuonna 2016 Theranos sulki verikoelaboratorionsa mutta ilmoitti jatkavansa tuotteidensa kehittelyä. Maaliskuussa 2018 Yhdysvaltain arvopaperimarkkinaviranomainen SEC nosti Holmesia vastaan syytteet ”massiivisesta petoksesta”. Syyskuussa 2018 yhtiön ilmoitettiin lopettavan toimintansa.
Holmes tuomittiin liittovaltion tuomioistuimessa tammikuussa 2022 neljästä petoksesta. Häntä vastaan oli nostettu yksitoista syytettä, joista neljä hylättiin. Kolmen syytteen kohdalla valamiehistö ei päässyt yksimielisyyteen syyllisyydestä. Oikeudessa esitettyjen todisteiden perusteella Holmes valehteli sopimuksista, jotka Theranos oli väitetysti tehnyt muun muassa Pfizerin ja Yhdysvaltain armeijan kanssa. Holmes on kiistänyt syytteet ja syyttää itse entistä miesystäväänsä ja liikekumppaniansa Ramesh Balwania henkisestä ja seksuaalisesta hyväksikäytöstä sekä petoksen toimeenpanosta.
Holmes sai 11 vuoden 3 kuukauden vankeustuomion 18. marraskuuta 2022 ja alkoi suorittaa sitä toukokuun lopulla 2023. Rikoskumppani Ramesh Balwani sai joulukuussa 2022 lähes 13 vuoden vankeustuomion.
Holmesista on vuonna 2022 julkaistu 8-osainen television draamasarja The Dropout, jossa häntä näyttelee Amanda Seyfried.
Elämänmeno (televisiosarja)

| Elämänmeno |
| --- | --- |
 DVD-julkaisun kansi.
Tyyli:  draama
Pääosissa:  Ritva Oksanen   Susanna Haavisto
Alkuperämaa:  Suomi
Esitetty:  1. marraskuuta 1978 –  15. marraskuuta 1978
Tuotantokausia:  1
Jaksoja:  3
Tuotanto
Ohjaaja(t):  Åke Lindman
Käsikirjoittaja(t):  Pirkko Saisio, Åke Lindman
Aiheesta muualla
IMDb 
Elonet
Elämänmeno on suomalainen kolmiosainen televisiosarja vuodelta 1978. Se on Åke Lindmanin ohjaama ja Pirkko Saision käsikirjoittama, ja se perustuu Pirkko Saision samannimiseen romaaniin. Se kertoo viisihenkisen työläisperheen elämästä Helsingin Kalliossa 1940-luvun lopulta 1960-luvun lopulle. Tarinan keskeisinä henkilöinä on kaksi naista: perheen voimakas äiti Eila ja hänen tyttärensä Marja.
Televisiosarja on esitetty viimeksi Yle Teemalla heinäkuussa 2016.
Pirkko Saisio ja Åke Lindman saivat  Elämänmenon käsikirjoituksesta valtion elokuvapalkinnon.
Rooleissa

| 0 | 1 | 2 |
| --- | --- | --- |
|  Ritva Oksanen  | … |  Eila Nieminen (kolmessa jaksossa)   |
|  Erkki Pajala  | … |  Alpo Nieminen (kolmessa jaksossa)   |
|  Susanna Haavisto  | … |  Marja   |
|  Marjo Puustinen  | … |  Marja lapsena   |
|  Inka Kuoppamäki  | … |  Marja lapsena   |
|  Sari Fonsell  | … |  Marja lapsena   |
|  Sari Murtovaara  | … |  Marja lapsena   |
|  Anne Vikman  | … |  Anneli (kahdessa jaksossa)   |
|  Marja Varilo  | … |  Anneli lapsena   |
|  Tomi Räty  | … |  Seppo   |
|  Harry Räsänen  | … |  Seppo lapsena   |
|  Seela Sella  | … |  Lempi Koskinen (kolmessa jaksossa)   |
|  Yrjö Tähtelä  | … |  Reino Kallio, Marjan isä   |
|  Irma Martinkauppi  | … |  Rauha Marttinen, Eilan sisar (kahdessa jaksossa)   |
|  Kalevi Kahra  | … |  Toivo Marttinen, sisaren mies (kahdessa jaksossa)   |
|  Pirkko Saisio  | … |  Tepa, Eilan työkaveri (kahdessa jaksossa)   |
|  Marja-Leena Keski-Kuha  | … |  Ritva Koivumäki, Marjan ystävä (kahdessa jaksossa)   |
|  Anna Kuoppamäki  | … |  Ritva lapsena   |
|  Aune Lind  | … |  Ritvan äiti (kahdessa jaksossa)   |
|  Göran Cederberg  | … |  Ritvan isä (kahdessa jaksossa)   |
|  Armi Sillanpää  | … |  Molla    |
|  Kari Heiskanen  | … |  Mara, Marjan rippikoulukaveri    |
|  Tom Pöysti  | … |  Jore   |
|  Martta Reima  | … |  Lahja (kolmessa jaksossa)   |
|  Raimo Rouhiainen  | … |  Tuomo (kolmessa jaksossa)   |
|  Lauri Komulainen  | … |  Matti, Lempin miesystävä   |
|  Margit Lindeman  | … |  Virtaska (kahdessa jaksossa)   |
|  Airi Hyötyläinen-Vainio  | … |  Bertta   |
|  Fanny Antikainen  | … |  Rantalaiska   |
|  Rauha Puntti  | … |  Makkonen   |
|  Timo Eränkö  | … |  Pajatson pelaaja   |
|  Matti Jaaranen  | … |  Pajatson pelaaja   |
Elokuvavuosi 1976

Tässä artikkelissa käsitellään vuoden 1976 aikana julkaistuja elokuvia ja elokuvamaailman merkittäviä tapahtumia.